ming030890/wiki-yue-high-quality huggingface dataset:
九號電視台

九號電視台（Nine Network/9Network/Channel Nine）係澳洲一家主要嘅電視公司，總部位於新南威爾斯州首府悉尼，係九號娛樂（Nine Entertainment Co.）嘅旗下公司之一。九號電視台喺1956年開始喺悉尼和墨爾本播出電視節目，1963年完成咗連結各主要都市嘅電視台。1974年改咗做而家嘅名。自2000年之後，九號電視台就同澳洲七號電視台爭奪澳洲電視界收視龍頭嘅地位。九號電視台擁有奧運會等體育賽事嘅轉播權，喺新聞節目方面都居於領先。
四君子

四君子，亦有人稱之為花中四君子，係中華文化入便對梅、蘭、竹、菊四種植物嘅統稱：梅花喺寒冬綻放、蘭花清秀雅致、菊花淡淡幽香、而竹就節節高升；啲文人成日覺得佢哋「氣節崇高」而視佢哋為君子嘅象徵。就算到咗現代，國畫都仲係時常攞四君子做題材，當中粵港澳特色嘅嶺南畫派亦有作品體現依一點。

解釋
喺傳統中華文化，四君子不溜都各有重要嘅象徵意義。
梅花出晒名「獨天下而春」，冬天尾開花，文人因此覺得佢有「不畏嚴寒、凌霜傲雪」嘅高潔品質，而且亦有傳春報喜嘅吉祥象徵。例如南宋理學家朱熹就曾經噉樣嚟描述梅花：
玉立寒煙寂寞冰，仙姿瀟灑爭無塵。
蘭花就被指係有「高潔典雅」嘅特徵，例如係以下依段古文：
芝蘭生於深谷，不以無人而不芳；君子修道立德，不以困窮而改節。
——句嘢係讚緊芝蘭，譯做現代粵語係：芝蘭生長喺深谷，唔會因冇人欣賞而唔散發芳香。君子修養道德品行，唔會因窮困而改變節操。
竹依種植物被指有「修長挺拔、不畏嚴寒、中空外直」噉嘅特徵。
菊花專喺秋季開花，有頑強嘅生命力。晉朝文人陶淵明以愛菊而聞名，而佢採菊東籬，令到菊花有咗「花中隱士」嘅稱號。
鎢

鎢（粵拼：Wu1，Tungsten）係一種化學元素，佢嘅化學符號係W，原子序數74，係一種好硬、鋼灰色至白色嘅過渡金屬。鎢喺1781年被發現，喺1783年隔離到純嘅鎢。含有鎢嘅礦物有黑鎢礦同白鎢礦等。鎢嘅物理特徵好強，尤其係佢嘅熔點同沸點特別高，兩個都係所有元素裏面中最高嘅（分別係3422 °C同5930 °C）。鎢嘅密度係19.25 g·cm−3，同鈾、金嘅密度差唔多，比鉛嘅密度高1.7倍。多晶鎢本身比較堅硬同易脆（在標準條件下，冇同其他物質結合嗰陣），難以加工使用。相反，純單晶鎢延展性比較好，可以用鋼鋸切割。
鎢應用喺好多合金入面，而呢啲鎢合金有好多唔同用途，包括喺燈泡入面嘅燈絲、X射線管、鎢極氣體保護電弧焊、超合金、同埋輻射防護屏蔽。鎢嘅高硬度同高密度可以應用喺軍事用途，例如係喺穿甲彈嗰到。鎢嘅化合物亦經常喺工業上作為催化劑嚟用。
鎢係喺過渡金屬第三過渡族入面唯一一個喺生物分子出現嘅金屬，可以喺少數細菌同古細菌中入面搵到。雖然係咁，但係鎢會干擾鉬和銅嘅代謝，所以對於一般常見到嘅生物體都具有一啲毒性。
中文「鎢」同符號「W」嘅來源都係嚟自德文Wolfram。

同位素
自然界裏面有五種鎢嘅同位素，有四隻穩定嘅同位素（182W、183W、184W、186W）同一隻半衰期好長嘅同位素（180W）。理論上，所有呢啲同位素都可以通過α衰變蛻化成為鉿；但係至今為止只係得180W嘅半衰期可以測量到：半衰期係1.8×1018年，即係代表一克180W喺一年內平均會有兩次α衰變。其他四隻同位素至今未測量到半衰期，所以佢啲半衰期起碼4×1021年以上。
鎢目前有34種人造放射性同位素，其中最穩定嘅係181W，半衰期係121.2日、185W，半衰期係75.1日、188W嘅半衰期係69.4日、178W，半衰期係21.6日、同埋187W，半衰期係23.72嗰鐘。其它放射性同位素嘅半衰期都係3嗰鐘以下，其中大多數少過8分鐘。鎢亦都有12種同核異構體，其中最穩定的嘅179mW半衰期係6.4分鐘。

化學性質
鎢嘅反應性較低，佢同水冇反應，可以阻隔酸同鹼嘅腐蝕，喺室溫下同氧氣同空氣都冇反應，要加熱先至會俾氧氣氧化成為三氧化鎢（WO3）。鎢喺室溫下會同氟氣反應形成六氟化鎢，加熱到大概250 °C就會同氯、溴反應。

歷史
瑞典科學家卡爾·威廉·舍勒喺1781年發現一種新嘅酸，叫做鎢酸，可以由白鎢礦（當時白鎢礦稱為鎢）製成。托爾貝恩·貝里曼同舍勒提出，呢隻酸經還原後可以變成一種新嘅金屬。喺1783年，胡安·何塞·德盧亞爾同細佬福斯托發現咗另一隻由黑鎢礦製成嘅酸，同白鎢礦製成嘅鎢酸一樣。其後，兩兄弟喺西班牙嘅貝爾加拉將鎢酸用木炭還原，成功隔離純鎢，因此兩兄弟被公認為鎢嘅發現者。
陳玥甯

陳玥甯（原名陳歡歡 Karen Chan，1983年2月9號—），藝名陳玥甯 Karena C，係香港女模特兒，YouTuber，而家活躍喺KOL工作。
陳玥甯香港出世，Business同IT Engineering雙學位畢業（遙距課程），做過幾間大型IT公司。
已婚，育有一女。
自我複製

自我複製（粵拼：zi6 ngo5 fuk1 zai3）係指一個動態系統建構同自己一樣或者相似嘅新系統。
生命有自我複製嘅能力，例如係細胞分裂同埋多細胞生物嘅繁殖呀噉。
原則上，冇生命嘅嘢都有可能有自我複製嘅能力，例子可以睇電腦病毒。
中國共產黨中央委員會總書記

中國共產黨中央委員會總書記，簡稱中共中央總書記，係中國共產黨嘅黨魁，黨內最高負責人，亦係中華人民共和國喺一黨專政下嘅最高領導人，位居國家主席同國務院總理之上。1945年到1982年中共領袖係叫中國共產黨中央委員會主席，簡稱中共中央主席（黨主席），但係自1982年中共十二大之後改返做總書記，負責主持中共中央書記處工作，召集同埋主持中央政治局會議，但唔係好似主席咁，代表成個政治局去決定。而家個總書記係習近平，喺2012年中共十八大之後上臺，2017年中共十九大連任，2022年中共二十大再次連任，成為繼毛澤東之後任期最長嘅中共領袖，佢任內通過一系列集權政策將總書記變成一個獨裁職位。

權力同地位
1980年代胡耀邦同趙紫陽先後做過總書記，但當時鄧小平做緊中共中央顧問委員會主任同中共中央軍委主席，作為中共元老嘅代表兼且掌握軍權。1989年六四事件之後鄧小平退休，江澤民以中共中央總書記身份兼任中共中央軍委主席，恢復以總書記為核心嘅領導體制，再次集黨政軍大權於一身。喺中國共產黨一黨專政嘅體制下，中共最高領導人一般就係實際上嘅國家最高領導人，同時係國內排名最高嘅領導職位。為咗貫徹「黨指揮槍」原則，中共總書記一般仲會兼任中央軍委主席，作為以中國人民解放軍為主嘅中華人民共和國武裝力量最高統帥。
2012年習近平出任總書記之後，設立中央國家安全委員會同中央全面深化改革領導小組等多個黨內決策議事機構，呢啲機構嘅負責人都由黨嘅總書記兼任，總書記嘅權力變得更加廣泛同重要。2017年中共十九大之後，中共中央政治局全體委員同常委每年都要向黨總書記書面述職一次。

歷任負責人
第一次全國代表大會成立中央局，係黨嘅最高權力機關，陳獨秀為書記。
第二次全國代表大會撤銷中央局，成立中央執行委員會，陳獨秀係執行委員會委員長。
第三次全國代表大會，陳獨秀連任委員長。
第四次全國代表大會將執行委員會撤銷，改稱中央委員會，負責人為總書記，陳獨秀再次連任。
第五次全國代表大會，陳獨秀連任。
第六屆中央委員會選咗向忠發做總書記、政治局主席。
1943年，毛澤東被選做黨主席（中央政治局主席兼埋書記處主席）。
第七屆中央委員會主席：毛澤東
第八屆中央委員會主席：毛澤東
第九屆中央委員會主席：毛澤東
第十屆中央委員會主席
毛澤東（1973年8月30號－1976年9月9號，做到死）
華國鋒（1976年10月7號－1977年8月18號，政治局確認）
第十一屆中央委員會主席
華國鋒（1977年8月19號－1981年6月28號，十一屆三中全會之後失勢）
胡耀邦（1981年6月29號－1982年9月11號，兼任埋書記處負責人）
第十二屆中央委員會總書記
胡耀邦（1982年9月12號－1987年1月15號，因資產階級自由化辭職）
趙紫陽（1987年1月16號－1987年11月1號，總理代理總書記職務）
第十三屆中央委員會總書記
趙紫陽（1987年11月2號－1989年6月23號，因六四事件落台）
江澤民（1989年6月24號－1992年10月18號）
第十四屆中央委員會總書記：江澤民
第十五屆中央委員會總書記：江澤民
第十六屆中央委員會總書記：胡錦濤
第十七屆中央委員會總書記：胡錦濤
第十八屆中央委員會總書記：習近平
第十九屆中央委員會總書記：習近平
第二十屆中央委員會總書記：習近平
陳獨秀（委員長：1922-1925，總書記：1925-1927）
向忠發（總書記：1927-1931）
博古（總書記：1931-1935）
張聞天（總書記：1935-1943）
華國鋒（黨主席：1976-1981）
胡耀邦（總書記：1982-1987）
趙紫陽（總書記：1987-1989）
江澤民（總書記：1989-2002）
胡錦濤（總書記：2002-2012）
習近平（總書記：2012-）
中華人民共和國最高領導人

中華人民共和國最高領導人係指中華人民共和國歷史上有最高領導地位嘅領導人。呢個唔係一個官方用語，領導人亦唔需要做過特定嘅職位，只需要領導地位得到中國共產黨嘅認可，就可以被視為最高領導人。中國官方原本將毛澤東、鄧小平、江澤民定義做中央領導集體嘅核心，將胡錦濤、習近平定義做以總書記為首嘅黨中央。不過喺2016年秋天嘅中共十八屆六中全會閉幕之後，習近平被中共冠以「領導核心」嘅稱號，佢之後更加延長任期，成為獨裁者。
中華人民共和國主席係中國名義上嘅國家元首，不過國家主席呢個職務名譽性質比較多，屬於虛位元首，一般係負責外交禮節同埋全國人民代表大會嘅程序性發佈命令工作，無乜嘢實權，行政上嘅政府首長係國務院總理。中國共產黨中央委員會總書記係執政黨嘅領袖，做得呢個位就一定要係黨內最高層中共中央政治局常委嘅首席，負責主管黨務工作。由於中國共產黨係唯一嘅執政黨，所以總書記基本上乜嘢都管，不過呢個位唔一定能夠完全掌握軍權，因為中央軍委另外實行主席負責制。中國共產黨中央軍事委員會主席係中國人民解放軍嘅最高統帥，即係三軍總司令，由於「槍桿子裏出政權」，掌握軍權一般就意味掌握真正嘅大權，所以呢個位被認為係最高領導人嘅身份象徵。不過中央軍委主席嘅職責只局限喺軍隊入面，如果插手國家事務就會被認為係「名不正，言不順」。
內塔尼亞胡

班哲文·內塔尼亞胡（希伯來文：בִּנְיָמִין נְתָנְיַהוּ‎，花名 בִּיבִּי，1949年10月21號—），又譯納坦雅胡，係以色列總理，亦係利庫德集團主席，佢喺以巴問題上採取比較鷹派嘅立場。
內塔尼亞胡第一次做總理係喺1996年，佢喺以色列第一次總理直選當中贏咗以色列工黨嘅佩雷斯，但係1999年大選就輸咗畀工黨嘅巴拉克。到2009年，內塔尼亞胡再上台，一路做到2021年。
會意

會意（粵音：wui6 ji3）係六書其中一種構成漢字嘅方法，將兩個或更多嘅字符拼埋一齊表達意思。東漢學者許慎就係噉樣描述會意概念嘅：「會意者，比類合宜，以見指撝（同「揮」），武信是也。」句嘢話武同信都係會意字嘅例子。

字例：傳統漢字
會意字係指一隻漢字由多過一個漢字組合埋一齊而形成嘅，通過依啲組成部份嘅結合，隻新字表達出一個新嘅意思，而唔係單純睇各個字本身嘅意思。例如以下依啲漢字，都成日歸類為會意字：
漢字粵音解釋

仁jan4人（企人邊亻）加上二，兩個人喺埋一齊，即係仁慈能引致嘅狀態。

休jau1由人企喺木側面而形成，暗指一個人企喺樹下面休息。

信seon3人加上言，信一個人講嘅嘢（言）係講求信賴嘅。

明ming4日同月結合，太陽同月亮一齊照，令到周圍一片光明。

林lam4由兩個木字組成，木代表樹木，所以砌埋一齊就代表好多樹嘅地方，即係森林。

武mou5甲骨文裡便嘅武字由戈同止構成，戈係古代一種兵器，而戈下面有隻腳（止），就好似士兵練武噉。

歪waai1/me2 不砌落正度，是為不端不正，東歪西倒噉解。

男naam4田結合力，古代社會男女分工，好似耕田噉嘅粗重工夫通常係男人做嘅，即係話喺田入便出力嘅都係男人。

冇mou5攞住個有字，「將裡便有嘅嘢攞走」就形成冇字。

奀ngan1話人奀挑鬼命就係話佢生得細粒，奀就係將不同大砌埋一齊，意為不大。
香港佐治六世銅像

佐治六世銅像係英國藝術家 Gilbert Ledward 創作嘅青銅雕塑，豎立喺香港動植物公園。雕像係為紀念香港開埠一百週年而豎立，並取代咗第七任港督堅尼地雕像。
晚吹

《晚吹》係香港電視娛樂ViuTV頻道嘅自製清談節目系列。節目名係解做「夜晚吹水」。
《晚吹》自2016年啟播到2024年中期間，有一個特色係各個節目都共用同一錄影廠拍攝，只係用唔同佈景區分，但隨住2024年中ViuTV喺九龍灣國際展貿中心嘅錄影廠遷出，各個節目一度逐漸改用外間唔同場地或者改做外景拍攝，直到喺百勝角邵氏影城嘅新晚吹錄影廠啟用為止。

播放時段
《晚吹》時段由2016年4月8號開始逢禮拜三到五喺23:00-23:30同埋逢禮拜六、日喺23:30-00:00喺ViuTV播；2017年4月3號開始，改做成個禮拜七日每晚23:30-00:00播；2018年4月30號開始，改做每晚23:00-23:30播；2019年2月25號開始，縮減到逢禮拜一到六播；2019年4月22號開始，縮減到逢禮拜一到五播；2019年4月29號開始，改做每晚23:30-00:00播。
菁瑋

菁瑋（Luvin Ho，1985年12月31號—），原名何菁瑋，係香港女演員同舞臺劇演員，係香港演藝學院畢業。2009年入讀無綫電視藝員訓練班之後成爲合約藝員，到2012年佢離開無綫電視加入香港電視網絡成爲合約藝員。

演出
呢個表唔完整，歡迎加料。
尼爾·史提芬臣

呢篇文 嘅標題——《尼爾·史提芬臣》係暫時嘅名，可能係原創或錯譯或有得拗。 請注意：而家用緊嘅名未必啱嗮。應該喺討論頁講清楚，等達成共識之後再考慮搬定唔搬。
史提芬臣（2019年）
尼爾·史提芬臣（英文：Neal Town Stephenson，1959年10月31號—）係美國作家，最出名作品喺《雪崩》。
保羅·湯瑪斯·安達臣

呢篇文 嘅標題——《保羅·湯瑪斯·安達臣》係暫時嘅名，可能係原創或錯譯或有得拗。 請注意：而家用緊嘅名未必啱嗮。應該喺討論頁講清楚，等達成共識之後再考慮搬定唔搬。
安達臣（2022年）
保羅·湯瑪斯·安達臣（英文：Paul Thomas Anderson，1970年6月26號—）係美國導演，2007年拍過《黑金風雲》。
黑金風雲

《黑金風雲》（英文：There Will Be Blood）係2007年上畫嘅美國電影，由保羅·湯瑪斯·安達臣執導，丹尼爾路易斯主演。故仔背景係19世紀尾美國西部石油行業。
愛蓮說

《愛蓮說》（粵拼：oi3 lin4 syut3）係北宋理學家周敦頤寫嘅一篇議論文，顧名思義內容係講作者愛蓮花嘅情懷。依篇文短短哋，唔夠二百隻漢字，响廿一世紀初嘅大中華地區成日畀人攞嚟做教文言文嘅教材。

作者
内文：周敦頤
周敦頤（公元 1017 - 1073），字茂叔，係《愛蓮說》嘅作者。佢係北宋嘅著名哲學家，畀後世尊為宋明理學之祖，佢有多個弟子後嚟都成為咗出名嘅理學家。

粵音文言
《愛蓮說》原文係用文言寫嘅。原文如下，當中少見或者「唔跟常見嗰個音讀」嘅漢字標咗粵拼讀音。
水陸草木之花，可愛者甚蕃；晉陶淵明獨愛菊。自李唐來，世人甚愛牡丹。予獨愛蓮之出淤泥而不染，濯清漣而不妖；中通外直，不蔓不枝；香遠益清，亭亭凈植，可遠觀而不可褻玩焉。予謂：菊，花之隱逸者也；牡丹，花之富貴者也；蓮，花之君子者也。噫！菊之愛，陶後鮮有聞；蓮之愛，同予者何人？牡丹之愛，宜乎眾矣！

粵文譯版
《愛蓮說》依篇文譯做現代粵語，可以噉理解：
水上陸上咁多種草木嘅花，得人鍾意嘅都幾多。晉朝嘅陶淵明淨係愛菊花。自從李氏唐朝起，世人就喜愛牡丹。我就唯獨鍾意蓮花由污泥生出嚟都唔受玷染，畀清水洗滌都唔顯得妖豔。（佢條梗）中間貫通外形挺直，唔牽牽連連亦唔枝枝節節，香氣傳播得遠又清新，筆直潔淨噉豎立喺水裡邊，（眾人）可以離遠觀賞但唔可以玩弄佢。
我就話：菊花，係花入邊嘅隱士；牡丹，係花入邊嘅富貴人家；蓮花，就係花入邊嘅君子。唉！愛菊花，喺陶淵明之後就好少可聽到；愛蓮花，有邊個同我一樣（有噉嘅情懷）？愛牡丹，當然就係最大眾！
頤和園長廊上嘅彩繪—《茂叔愛蓮》頤和園長廊上嘅彩繪—《茂叔愛蓮》
馬高·萊斯

馬高·萊斯（德文：Marco Reus，德文讀音： [ˈmaɐ̯koː ˈʁɔʏ̯s]；1989年5月31號—）係德國足球員，曾經喺德國甲組足球聯賽球會多蒙特足球會同德國足球代表隊司職前鋒或者邊鋒，佢喺2012年歐盃嗰陣為德國國家隊上陣並有入波。佢曾經效力紅白艾倫同埋慕遜加柏足球會。2024年夏天轉投洛杉磯銀河半季，就幫球隊拎到季後賽冠軍。
古橋亨梧

古橋亨梧（1995年1月20號—）係日本足球員，司職前鋒，曾效力蘇超球會些路迪足球會，宜家係法甲雷恩球員。

球會
2021年夏天，古橋亨梧由日職球會神戶勝利船以約460萬鎊轉會費加盟蘇超些路迪。
2021年7月31號，喺蘇超作客對赫斯，古橋亨梧後備上陣完成處子戰。
2021年8月8號，喺蘇超主場對FC登地，古橋亨梧入三球完成帽子戲法，協助球隊大勝6-0。
2021年12月19號，喺蘇格蘭聯賽盃決賽對喜伯年，些路迪喺51分鐘先失一球落後，古橋亨梧喺52分鐘同埋72分鐘連入兩球，協助球隊反勝，捧走蘇格蘭聯賽盃，亦係古橋亨梧旅歐生涯第一座冠軍。
呂珮琳

呂珮琳（英文：Elsie Lui，1993年9月29號—）係香港商業電台節目主持人，YouTuber同埋舞台劇演員，2019年開始同黃正宜（阿正）經營網絡頻道「加州女孩 LA Girls」，2021年開始佢哋兩個一齊主持叱咤903節目《Bad Girl佬》。

簡歷
呂珮琳喺寶血女子中學畢業，後來升讀並喺香港城市大學工業工程系畢業。
Elsie 嘅新婚丈夫係ViuTV前幕後人員曹梓冲（Agent L）。於2024年1月18號結婚
唱歌出眾，曾經贏到歌唱比賽冠軍，宜家喺Bad Girl佬節目嘅song build環節兩連霸，打破阿正連勝紀錄。
《Bad Girl佬》星期三晚專為Elsie設一個環節，Elsie要服侍未來奶奶（Agent L媽咪) ，務求可以盡快入門，做曹家新抱。
喺《Bad Girl佬》逢星期五嘅Game Night 環節-重組壞句子，創出咗玩48次都冇贏過嘅紀錄，喺2022年9月16日，終於喺聽眾提供秘芨以及阿正，豪子嘅加持中，贏返一次，為重組壞句子劃上完美句號。
鍾潔嵐

鍾潔嵐（英文：Kannie Chung），又叫鍾潔寶，係香港藝人，做過兒歌歌手、節目主持等工作。

簡歷
鍾潔嵐喺美國西北大學學士畢業，之後讀紐約大學戲劇碩士。

演出作品
呢個表唔完整，歡迎加料。
凝聚態物理學

晶體學、冶金學、彈性力學同磁學等等起初係各自獨立嘅學科領域。呢啲學科喺二十世紀四十年代被物理學家統合成固態物理學。到咗二十世紀六十年代，有關液體物理性質嘅研究亦都被納入其中，形成咗凝聚體物理學呢個新學科。根據物理學家菲利普·安德森所講，術語「凝聚體物理學」係佢同福爾克爾·海涅首創。1967年，佢哋將位於卡文迪許實驗室嘅研究組名稱由「固體理論」改為「凝聚體理論」。佢哋覺得原來嘅名稱冇涵蓋液體同核物質等方面嘅研究。不過，「凝聚體」呢個術語其實早喺歐洲學界已經出現，只係由佢哋普及咗。比較出名嘅例子係施普林格公司喺1963年創辦嘅期刊《凝聚體物理學》（英文：Physics of Condensed Matter）。二十世紀六、七十年代嘅資金環境同各國政府採取嘅冷戰政策促使相關領域嘅物理學家接納咗「凝聚體物理學」呢個術語。佢哋認為呢個術語比起「固態物理學」更能突出固體、液體、等離子體同其他複雜物質研究之間嘅共通性。呢啲研究同金屬同半導體喺工業上嘅應用息息相關。貝爾實驗室係最早開展凝聚體物理學研究項目嘅研究機構之一。

「凝聚體」呢個術語喺更早嘅文獻入面已經出現。例如，喺1947年出版嘅由雅科夫·弗倫克爾撰寫嘅專著《液體動力學理論》（英文：Kinetic theory of liquids）嘅緒論中，佢提出：「液體動力學理論日後亦都會發展成固體動力學理論嘅推廣同延伸。實際上，更正確嘅做法可能係將液體同固體統歸為『凝聚體』。
語言重建

語言重建（Linguistic reconstruction）係指用歷史語言學推定同重建歷史上無文獻紀錄嘅語言或者語言嘅共同祖語嘅方法。
語言重建主要係透過比較相關語言嘅相似性，特別係同一語言家族中嘅語言，嚟重建佢哋共同祖先語言嘅特徵。語言重建通常包括以下幾個方面：
比較法：研究人員通過比較唔同語言之間嘅詞彙、語法同發音，搵出佢哋嘅共同特徵同變化，從而推測出原始語言嘅特徵。
音變規則：喺重建過程中，語言學家會建立音變規則，呢啲規則描述出語音點樣隨時間變化，從而幫助推測出原始語音。
詞彙重建：語言學家會重建原始語言嘅詞彙，包括基本詞彙同語法結構，呢啲詞彙傺之後嘅語言演變中可能出現變化或消失。
原始語言：語言重建嘅最終目標係建立一個假設嘅原始語言（例如係原始印歐語），呢個語言可能係某一個語言家族嘅共同祖先。
語言重建對於瞭解語言嘅演變、語言之間嘅關係、文化同社會歷史有重大意義。

例子
原始印歐語（Proto-Indo-European, PIE）：原始印歐語係印歐語系嘅共同祖先，語言學家通過比較各種印歐語言（例如係拉丁語、希臘語、德語、斯拉夫語）入面詞彙同語法結構，重建出一啲原始印歐語嘅詞彙和音系。例如，重建嘅詞根kwetwóres 表示「四」，佢喺唔同語言中變化係：
拉丁語：quattuor
希臘語：τέσσερα (tessera)
英語：four
原始漢語（Proto-Chinese）：語言學家亦都對漢語嘅歷史進行了重建，推測出原始漢語嘅發音同語言特徵。通過比較古漢語（好似上古漢語、早期中世漢語）同現代各漢語族語言，語言學家重建咗一啲古老嘅語音，重建嘅詞根可能同現代漢語嘅某些基本詞彙相對應。

影響
語言重建對語言學嘅影響非常深遠，主要有以下幾個方面：
了解語言演變：語言重建提供了一種方法來理解語言如何隨時間變化，包括音韻、詞彙同語法嘅變遷，有助於語言學家追溯語言嘅歷史，瞭解唔同語言之間嘅演化關係。
建構語言家族樹：喺重建過程中，語言學家可以建立語言家族樹，顯示唔同語言之間嘅親緣關係，等我哋能夠理解語言點樣分化成唔同嘅方言同語言，從而瞭解佢哋嘅文化同社會背景。
促進比較語言學嘅發展：語言重建技術促進咗比較語言學嘅發展，通過比較唔同語言嘅詞彙同語法結構，語言學家能夠發現語言之間嘅相似性同差異，對瞭解語言嘅普遍性同特異性至關重要。
文化和歷史研究：語言重建唔限於語言本身，重可以提供有關古代文化、社會結構同歷史交往嘅見解。通過重建古語言中嘅詞彙，語言學家可以推測出當時嘅人嘅生活方式、信仰同社會組織。
影響語言學理論：語言重建嘅結果有時會挑戰或者支持語言學理論，特別係喺語言如何獲得、變化同結構方面，促進咗對語言本質嘅深入思考。
資助和保存語言文化：通過語言重建，語言學家能夠更好咁理解同保存一啲瀕危語言嘅特徵，有助於文化嘅保護同重建。
總之，語言重建唔祇係一種技術方法，重對語言學嘅各個領域產生了重要影響，幫助我們更好地理解語言的過去、現在和未來。
路易斯·華納·格林

路易斯·華納·格林（Lewis Warner Green，1806年1月28號－1863年5月26號）係一位美國長老會牧師、教育家同埋學術行政人員。佢喺1849年至1863年期間，先後擔任過漢普登-悉尼學院、特蘭西瓦尼亞大學同埋中央學院嘅校長。
格林喺肯塔基州丹維爾出世，喺凡爾賽受洗，並喺伍德福德縣接受教育。佢原本喺特蘭西瓦尼亞大學註冊，但後來轉到中央學院完成學業。佢喺1824年畢業，成為該校首屆畢業班嘅兩名學生之一。1831年，佢入讀普林斯頓神學院，但喺1832年未畢業就返咗肯塔基。喺漢諾威學院做咗一年教授後，佢喺1839年返到中央學院。之後，佢喺第二年又離開，去咗西方神學院（位於賓夕凡尼亞州）任職，喺嗰度待咗六年。之後，佢去咗巴爾的摩全職傳道，但由於健康問題，喺一年半後辭職。
格林喺1849年1月當選為漢普登-悉尼學院校長。喺佢八年任期結束後，多間機構都想招攬佢，其中包括特蘭西瓦尼亞大學。佢喺肯塔基州議會成立師範學校後不久，就被招攬去擔任校長。不過，成立師範學校嘅法案喺一年半後被廢除，佢亦喺1857年底辭職。同年，格林當選為中央學院校長，並喺1858年1月上任。喺帶領學校度過內戰初期後，佢喺1863年因幫助受傷士兵而染病，最終喺任內去世。 佢被安葬喺丹維爾嘅貝爾維尤墓園。佢透過女兒嘅婚姻，成為史蒂文森政治家族嘅一員；因此，佢係副總統阿德萊·史蒂文森一世嘅外父，伊利諾伊州州長阿德萊·史蒂文森二世嘅曾外父，以及參議員阿德萊·史蒂文森三世嘅高曾外父。

早年生活同教育
路易斯·華納·格林喺1806年1月28號喺肯塔基州丹維爾出世，係威利斯·格林同莎拉·里德嘅第十二個同埋最細嘅仔。路易斯細個就成為孤兒——佢阿爸喺佢五歲時過身，阿媽兩年後亦都離世——之後佢同佢大佬一齊住。佢最初學嘅係拉丁文同希臘文，十三歲時開始喺路易斯·馬歇爾開辦嘅古典學校讀書，間學校位於肯塔基州伍德福德縣。1820年3月，佢同佢大佬威利斯一齊喺凡爾賽嘅皮斯加長老會教堂受洗。路易斯喺學校第二年時發高燒，病得好嚴重，持續咗幾個禮拜，一度被認為生存機會渺茫，但最後佢康復咗。之後，格林入讀特蘭西瓦尼亞大學，完成咗三年級嘅課程，但喺1822年轉到中央學院，因為肯塔基嘅美國長老會對特蘭西瓦尼亞校長霍勒斯·霍利缺乏支持。佢喺1824年從中央學院畢業，成為該校首屆畢業班嘅兩名學生之一。畢業後，格林對法律同醫學有過短暫興趣，分別跟佢大佬約翰學法律，同埋跟醫生以法蓮·麥克道爾學醫，但都只係學咗一段短時間。格林之後去耶魯學院學希伯來文，並喺1831年入讀普林斯頓神學院，同亨利·奧古斯都·博德曼成為同學。佢冇喺呢兩間學校攞到學位，因為佢被選中去中央學院教書，所以離開咗。

個人生活同去世
格林嘅墓碑，位於丹維爾嘅貝爾維尤墓園
格林喺1827年2月同國會議員托馬斯·蒙哥馬利嘅女伊麗莎·J·蒙哥馬利結婚。根據傳記作者勒羅伊·哈爾西嘅說法，蒙哥馬利當時已經處於肺結核嘅「晚期」，兩人結婚兩年多後，伊麗莎喺1829年去世。佢哋喺伊麗莎去世前一直住喺伊麗莎嘅家族農場。格林喺1834年4月9號再婚，娶咗瑪麗·弗萊·勞倫斯，兩人育有兩名子女。喺佢喺漢普登-悉尼學院任期結束後返到肯塔基嘅某段時間，格林增加咗佢嘅奴隸勞動力；佢喺擔任中央學院校長期間擁有十名奴隸。格林透過佢個女萊蒂西亞同阿德萊·史蒂文森一世嘅婚姻，成為史蒂文森家族嘅一員，後者後來成為美國副總統。因此，佢係伊利諾伊州州長阿德萊·史蒂文森二世嘅曾外父，同埋參議員阿德萊·史蒂文森三世嘅高曾外父。格林嘅孫仔路易斯·格林·史蒂文森係以佢嘅名字命名嘅。
格林喺1863年5月底因照顧患病同受傷嘅士兵而染病。佢病咗五日，期間出現寒顫、譫妄、癱瘓，最後失去知覺。根據哈爾西嘅描述，格林全程處於「極度痛苦」之中。佢最終喺1863年5月26號去世。佢被安葬喺肯塔基州丹維爾嘅貝爾維尤墓園。佢係中央學院連續第二位喺任內去世嘅校長，之前嘅楊格校長亦係咁。格林嘅校長職位由威廉·L·布雷肯里奇接任。
阿斯利康

阿斯特拉捷利康制藥公司（英文：AstraZeneca plc.），係一間由瑞典阿斯特拉公司（Astra AB）同英國捷利康公司（Zeneca Group PLC）喺1999年4月6號合併而成嘅大型英瑞合資生物製藥企業，簡稱阿斯利康；而英國捷利康公司本身，係原先喺1993年由帝國化學工業公司分拆出嚟嘅公司。阿斯特捷利康公司研發、製造同銷售用嚟治療消化、心血管、腫瘤、中樞神經、呼吸系統疾病以及用嚟麻醉嘅藥物。
公司集團總部喺英國劍橋，而研發總部喺瑞典哥德堡。佢係富時100指數成分，亦係依家英國市值最大嘅公司企業。

孤兒藥
2015年4月，阿斯利康藥物tremelimumab喺美國被獲批為孤兒藥，用嚟治療間皮瘤。2016年2月，阿斯利康宣佈tremelimumab臨床試驗作為間皮瘤嘅治療藥物未能達到佢主要終點。
莫德納

莫德納（英文：Moderna）係一間總部位於美國麻省劍橋市嘅跨國製藥、生物技術公司，專注於癌症免疫治療，包括基於信使核糖核酸嘅藥物發現（英文：Drug discovery）、藥物研發同埋疫苗技術。
2019冠狀病毒病莫德納疫苗嘅納米顆粒可將經人工合成嘅核苷酸修飾mRNA（稱為modRNA（英文：Nucleoside-modified messenger RNA））放入人體細胞入面。然後，呢種mRNA指揮細胞產生免疫反應。呢個係一項新技術，之前由於將mRNA放入細胞時會產生副作用而被一度棄用。
劍橋

劍橋（粵拼：gim3 kiu4；英文：Cambridge），以前譯成康橋，係英國英格蘭東區域劍橋郡嘅城市、自治市鎮-非都市區，係英國最耐歷史嘅大學城。劍橋建立喺康河之上，喺倫敦以北約八十公里。二零一一年英國人口普查顯示佢有人口約十二萬四千人，其中約二萬五千人係學生。有考古學證據顯示早喺青銅器時代劍橋已有人聚居，之後喺羅馬同維京時期成為咗重要嘅貿易中心。十二世紀皇家特許狀授予劍橋城鎮嘅地位，但佢現今城市嘅地位喺一九五一年先被正式授予。
Cambridge
世界知名嘅劍橋大學一二零九年喺劍橋創立。大學嘅建築包括國王學院禮拜堂、卡雲迪殊實驗室同埋劍橋大學圖書館。劍橋大學圖書館係世上最大嘅法定送存圖書館之一。劍橋嘅天際線主要係幾個大學學院嘅建築，亦包括聖母暨英格蘭殉道聖人堂嘅尖塔、阿登布魯克醫院嘅煙囪同埋聖約翰學院禮拜堂嘅尖塔。安格里亞魯斯金大學嘅主要校址都喺劍橋，呢間大學演變自劍橋藝術學院（Cambridge School of Art）同埋劍橋郡科藝學院（Cambridgeshire College of Arts and Technology）。劍橋亦係所謂矽沼地（Silicon Fen）嘅中心，包含諸如軟件同生物科學等等各種高科技產業同埋各樣劍橋大學間接帶動嘅新創企業。多於四成嘅劍橋勞動人口擁有高等教學學位，係國家平均嘅兩倍。世上最大嘅生物醫學研究集中地之一嘅劍橋生物醫學園區（Cambridge Biomedical Campus），就嚟成為阿斯利康製藥同埋柏特沃斯醫院（Papworth Hospital）新址嘅所在地。
劍橋嘅帕克公園（Parker's Piece）係世上第一場現代足球比賽嘅舉行地點。劍橋嘅仲夏公地（Midsummer Common）係仲夏遊樂會（Midsummer Fairs）同埋有稱為士多啤梨遊樂會（Strawberry Fair）嘅音樂藝術節嘅所在地。一年一度嘅劍橋啤酒節喺耶穌綠地（Jesus Green）舉行。劍橋喺M11同A14公路嘅側邊，而劍橋火車站距離倫敦國王十字車站唔夠一個鐘車程。
喺劍橋，除咗劍橋大學建築之外，重有商店、公園、茶藝館，同埋代表劍橋現代化一面嘅百貨公司，商店同埋運動設施。
矽谷

聖荷西商業區。聖荷西自稱 ｢矽谷嘅首都｣。
矽谷（粵拼：zik6 guk1，英文：Silicon Valley），係高科技事業雲集嘅美國加州Santa Clara Valley（英文：Santa Clara Valley）嘅別稱。位於加利福尼亞州北部，三藩市灣區南部；一般包含聖塔卡拉拉縣（英文：Santa Clara County, California）同東三藩市灣區嘅費利蒙（英文：Fremont, California）。最早係研究同生產以矽為基礎嘅半導體晶片嘅地方，因此得名。儘管美國同世界上其他科技園區都不斷發展壯大，但矽谷仍然係高科技創新同發展嘅開創者，該地區嘅風險投資佔全美風險投資總額嘅三分之一。

矽谷嘅由來
矽谷呢個名詞最早係由加利福尼亞企業家Ralph Vaerst創造嘅，但係由Ralph Vaerst嘅朋友Don Hoefler喺一系列關於電子新聞嘅標題中第一次使用。 1971年嘅1月11號開始被用於《每週商業》報紙電子新聞一系列文章嘅題目──美國矽谷。之所以個名有一個 ｢矽｣ 字，係因為當地企業多數係從事加工製造高濃度矽嘅半導體行業同電腦工業。而 ｢谷｣ 就係由Santa Clara Valley中得嚟。而當時嘅矽谷就係三藩市灣南端沿101公路（英文：U.S. Route 101），由Menlo Park（英文：Menlo Park, California）、經山景城、Sunnyvale（英文：Sunnyvale, California）到矽谷嘅中心聖塔卡拉拉，再經Campbell（英文：Campbell, California）直達聖荷西嘅呢條狹長地帶。矽谷呢一名稱慢慢替代咗此地最初嘅暱稱​​果樹林（Valley of Heart's Delight）。

歷史
由北聖荷西向西望嘅風景，左邊係市區，右邊係山景城、帕羅奧圖同其他地區。
當地一直係美國海軍一個主要基地，並且海軍嘅飛行研究基地亦都喺度，後來好多科技公司嘅商店都圍繞著海軍嘅研究基地而建立起來。但當海軍將大部分喺西海岸嘅工程項目轉移到聖地牙哥時，NASA接手咗海軍原先嘅工程項目，不過大部分嘅公司都留低咗，當新嘅公司又搬來之後，呢個區域逐漸成為航空航天產業嘅重鎮。
嗰個時候仲未有民用高科技企業，雖然呢喥有非常多好嘅大學，但係啲學生畢業之後，佢哋會選擇去東海岸搵工。 史丹福大學一個才華橫溢嘅教授腓特烈·特曼（英文：Frederick Terman）（Frederick Terman）發現咗呢一點，於是佢喺學校揀咗一笪非常大嘅空地用於房地產嘅發展，並設立咗一啲方案來鼓勵啲學生喺當地發展佢哋嘅 ｢創業投資｣（Venture capital）事業。喺Terman嘅指導下，佢嘅兩個學生威廉·休利特（William Hewlett）同大衛·派克特（David Packard）喺一間車庫喥憑著538美元建立咗惠普公司（Hewlett-Packard）──一個同NASA及美國海軍冇任何關係嘅高科技公司。呢間車庫而家經已成為咗矽谷發展嘅一個見證，畀加州政府列為矽谷發源地而成為重要嘅景點。
喺1951年，特曼又有咗一個更大嘅構想，嗰就係成立「史丹福研究園區」（Stanford Research Park），呢個係第一個位於大學附近嘅高科技工業園區。園區一啲較小嘅工業建築以低租金租畀一啲小型科技公司，今日，呢啲公司係重要嘅技術誕生地，但喺當時並唔為人所知。後來公司越來越多，佢哋唔單只應用大學最新嘅科技，同時又租用該校嘅土地，呢啲地租成為咗史丹福大學嘅經濟來源，使史丹福大學逐漸興旺。 特曼喺1950年代決定新嘅基礎設施應以 ｢谷｣ 為原則而建造。
1953年，著名物理學家兼發明家威廉索利由於同事間嘅分歧而離開貝爾實驗室。喺1956年佢搬咗去加利福尼亞州山景城（Mountain View）建立索利半導體實驗室。喺之前嘅時期，尚未成型嘅半導體工業主要集中喺美國東部嘅波士頓同紐約長島地區。為咗公司嘅發展，佢特意從東部請咗八位年青人加入，其中包括羅伯特·諾伊斯、戈登·摩亞。
佢打算設計一種能夠替代電晶體嘅元器件（而家熟知嘅索利二極體（英文：Shockley diode））來佔領市場。喺1957年，嗰八位優秀嘅後生仔（英文：Traitorous eight）集體跳槽，並喺一位工業家Sherman Fairchild嘅資助下成立咗快捷半導體（英文：Fairchild Semiconductor）（Fairchild Semiconductor），總部位於紐約市，轉為研發同生產晶體管。
由於諾伊斯發明咗集成電路技術，可以將多個電晶體集成於一片單晶矽片上，令到快捷半導體公司平步青雲。而1965年摩亞總結咗積體電路上面嘅電晶體數量每18個月就會增加一倍嘅規律，亦即係啲人熟知嘅 ｢摩亞定律｣，呢一定律雖然只係由1960年代嘅資料總結而成嘅，但係直到21世紀最初嘅嗰幾年依然有效。
後來嗰幾年，脫離控制嘅工程師不斷建立新嘅公司。 1967年初，斯波克、雷蒙德等人決定離開快捷半導體公司，自創美國國家半導體（英文：National Semiconductor）（National Semiconductor），總部位於聖塔卡拉拉。而1968年快捷半導體公司行銷經理桑德斯嘅出走，又使世界上出現咗超微半導體（AMD）呢間公司。同年七月，諾伊斯、摩亞、葛洛夫又離開快捷半導體成立咗英特爾（Intel）。今日嘅英特爾公司係世界上前五大嘅半導體積體電路廠商之一。
1981年對快捷半導體公司嚟講係惡夢嘅開始。呢一年，聖荷西嘅晶片廠發生有毒溶液嘅洩漏，於是公司需要花費1200萬美元嚟更換土壤同監測水質。公司逐漸式微，最終消聲匿跡。但佢喺矽谷歷史上所作出嘅貢獻同對於開發單晶矽片嘅豐功偉績依然受人銘記，由佢哋嘅僱員所創建嘅公司喺矽谷乃至全美國已超過一百間。
張嘉晴

張嘉晴（英文：Rachel Cheong Ka Ching，1994年2月7號—）係香港女子泳手兼模特兒，2006年開始學習游泳，2008年入選香港游泳隊訓練。系出名門、曾是港九校際D1田徑賽跳高銅牌得主 - 香港排名第10及名校聖保祿泳隊隊長。母親廖靜嬅原來大有來頭，是1978年曼谷亞運香港游泳代表。長髮披肩的Rachel在中學年代人氣出奇地高，擁有「學界梁洛施」和「港大鍾嘉欣」之稱，也有人讚她有點像氣質女生桂綸鎂，總之離不開個「靚」字。繼承了媽媽的運動細胞， Rachel不單只是游泳健將，亦係入水能游、出水能跳的田徑運動員。跑步、跳高、跳遠都是她的強項，她也是 2010年港九校際 D1田徑賽跳高銅牌得主，又有份出戰競爭激烈的 4× 100接力賽事。動靜皆宜的Rachel自5歲起開始接觸芭蕾舞和二胡，最後因游水表現較突出而放棄跳舞和中樂團，幾乎10項全能。
家住跑馬地過千呎豪宅、爸爸是電子工程師，以擁有飲食集團的公公為偶像。在聖保祿學校畢業後，獲香港著名學府港大取錄，修讀會計及財務系，入住港大聖約翰學院 St John's College。
趙君瑜

趙君瑜（英文：Angelina Chiu，2000年6月22號—）係香港YouTuber，「試當真」幕前成員，喺2022年參加由「試當真」主辦嘅「校花校草2022」做咗校花第7名後簽約加入「試當真」。

簡歷
趙君瑜本身係香港教育大學嘅學生。2022年佢參加「校花校草2022」，參選期間畀古天樂揀做校花班長，雖然入到14強階段後止步（校花第7名），但依然獲邀加入「試當真」演出網絡影片。
新舊偶像第一次

《新舊偶像第一次》 係新藝寶唱片喺1998年推出嘅雜錦碟。
形聲

形聲（粵音：jing4 sing1）係六書裡便其中一種構成中文字（又叫漢字）嘅方法，由表達意思嘅形符同表達讀音嘅聲符夾埋一齊。東漢學者許慎喺佢本著作《說文解字》當中係噉嚟描述形聲嘅：
「形聲者，以事為名，取譬相成，江、河是也。」
一個形聲字有兩個主要部分，就係形符（又叫意符、義符等）同埋聲符。形符可以理解成係表示個中文字「意思上面係屬於邊類」而聲符就大概表示個中文字點樣讀。聲符嘅讀音通常都唔會同成個中文字嘅讀音一模一樣，但係會好相似，可能淨係差一個聲母、韻母或者聲調咁多。

媽女馬阿媽係女人，所以形符係女，而喺漢語，媽（maa1）發音一般近似馬（maa4）。

情心（忄）青講得情感，定必同心有關，所以形符係心，而喺漢語，情感個情（cing4）發音一般近似青（cing1/ceng1）。

江水（氵）工江係大水體，所以形符係水，而喺漢語，江（gong1）發音一般近似工（gung1）。

港水（氵）巷海港近水，所以形符係水，而喺漢語，港（gong2）發音一般近似巷（hong2）。

澳水（氵）奧澳一字讀做 ou3 嘅話原意係指港灣可泊船之處，所以形符係水，而喺漢語，澳發音一般近似奧（ou3）。

拍手（扌）白拍打係用手做嘅動作，所以形符係剔手邊，而喺漢語，拍打個拍（paak3）發音一般近似白（baak6）。

蝴蟲（虫）胡蝴蝶係昆蟲，所以形符係虫，而喺漢語，蝴（wu4）發音一般近似胡（wu4）。

菜⾋（艹）采菜係種出嚟嘅，所以形符係草花頭，而喺漢語，蔬菜個菜（coi3）發音一般近似采（coi2）。

踩足采踩依個動作，係用腳做嘅，所以從足部，而喺漢語，踩（caai2）發音一般近似采（coi2）。

鯨魚京鯨魚望落似魚噉形而且住喺水中，所以形符係魚，而喺漢語，鯨（king4）發音一般近似京（ging1）。

字例：粵語用字
睇埋：粵字
粵字係專門用嚟寫粵語嘅中文字。粵字好有歷史，會用到好多古老嘅中文字，例如睇（現代粵語讀音同體）一字，就可見於春秋時期嘅《楚辭》，而諗一字就可以追溯至《詩經》咁久遠。
除咗依啲古字，粵字亦包含咗唔少新造字。新造字出現可以有好多成因，可能係古字失傳，又或者係自然嘅語言演變引致新嘅口語字詞出現，所以要造新字嚟寫，譬如𨋢字就係依種情況。粵語群體造親新字，普遍都係跟從六書建構嘅，當中形聲字就佔咗好大一部份，譬如係：
粵字形符聲符解釋

劏刀（⺉）當劏（tong1）嘢係用刀做嘅，所以形符作刀，而個口語字詞同當（dong1*3）發音相近，所以當就做聲符。

掟手（扌）定掟（deng3）嘢係要用手嚟做嘅，所以形符係手，定（ding6）個讀音同隻口語字詞有啲接近，做聲符。

煲火保煲（bou1）嘢要用到火，所以用火做形符，而保（bou2）就擬口語字詞嘅音。

瞓目訓瞓（fan3）指瞓覺，係一種要閉目嘅活動，所以用目做形符，而訓（fan3）就擬口語字詞嘅音。

脷肉（⺼）利脷係用肉造嘅，所以形符係肉，而個口語字詞（lei6）同利（lei6）發音相近，所以用利做聲符。

踎足否踎低（mau1 dai1）係用雙髀做嘅動作，所以形符係足，否（fau2）個讀音同隻口語字詞有啲接近，做聲符。

𨋢車立依隻粵字（讀音 lip1）源自廿世紀，指一種機械，個名借自英文 lift。因為依種機械係用嚟載人郁動嘅，所以形符係車，而其讀音有少少似立（laap6），所以就用立做聲符。
此外，亦可以睇吓粵語字裡便嗰一大拃從口字部嘅字，譬如係嘅、啲、嗰、啱、嗮等對語法嚟講不可或缺嘅字。依啲字「係寫緊口語」所以從口，而口旁邊加一個讀音有返咁上下接近嘅聲符。依啲字都可以算係形聲字。

構造分析
形聲字又可以按構造分類，即係考慮形符同聲符嘅位置點擺。
形符擺左，聲符擺右：好多
形符擺左，聲符擺右：相當多
除咗左右之外，形符同聲符仲可以分上下擺（例如宇、草、雲、想、斧等）或者分內外擺（例如園、閥等），當中分內外嘅形聲字，通常形符喺外，但係都有例外，譬如係聞一字。

對比會意
内文：會意
形聲同會意嘅共同點就係，兩種都係將比較簡單基本嘅中文字，組合成更複雜嘅中文字。兩者嘅分別係，形聲字揀聲符嘅時候只係睇佢點讀，完全唔理佢嘅意思。好似鯨魚嘅鯨噉，鯨魚同京（即係首都，古時亦有用嚟指高聳嘅建築物）喺意思上完全冇瓜葛，創字嘅人用京字嘅時候純粹係為咗攞佢讀音。
形聲同會意有時都幾難分別。好多睇落好似形聲字嘅中文字，個聲符都可以兼做形符。好似趾字噉，解作腳趾，有足部，而腳趾個趾粵讀同止一樣係 zi2 。但係噉唔代表止一定淨係做聲部：止字喺甲骨文寫做止，個形狀俾人話係好似腳趾，所以止喺趾字入面可能都係兼做緊形符。跟據呢個講法，趾字其實係會意字。亦有人話，趾字係既形聲又會意嘅字。

起源推測
睇埋：假借同定符
有關形聲字嘅起源，上海出身嘅學者裘錫圭提倡，話形聲字可能源自假借。裘錫圭係噉講嘅：「最早嘅形聲字唔係直接用意符同音符砌成，而係透過假借上面加個意符落去，或者喺表意字上面加音符而產生嘅。就算係等到形聲字大量出現，直接用意符同音符砌成形聲字嘅情況都唔係好多。好似清朝末年國人為咗翻譯西方嘅自然科學著作，要應對化學方面嘅一啲專業詞彙，而造出鋅、鐳、鈾等嘅中文字，依然唔係好常見嘅狀況。」可以睇睇漢語喺廿世紀點樣為化學元素畀中文字名。
亦可以睇吓文字學上講到嘅定符概念。
4拍4家族 電影原聲大碟

《4拍4家族 電影原聲大碟》係電影《4拍4家族》嘅原聲音樂專輯，由Mo Production喺2024年發行。
深海池魚

深海池魚，又叫縞鰺，係擬鰺科嘅一種魚。日本人食佢時通常會用魚生方式整。
池魚

池魚，又叫真鰺，係鰺科嘅一種魚。日本人食佢時會用油炸或者魚生方式整。
頭鱸

頭鱸（Pomadasys kaakan），係石鱸科嘅一種魚。喺香港等地，常見食法包括豉汁蒸、香煎同滾湯。
黃𩶘䱽

黃𩶘䱽（Trachinotus blochii），又寫做黃鱲䱽、黃立倉，或者叫黃立鯧，係鯧鰺屬嘅一種魚。喺香港等地，常見食法包括豉汁蒸同香煎。
科隆足球會

科隆足球會（德文：1. FC Köln）係德國古龍一間足球會，喺1948年成立。
見怪

見怪（Detrimental），係2023年孔令政自編自導之中國大陸電影，用上大量香港演員如王浩信、陳啟泰、馬志威等人主演動作片。2023年7月23號中國上映。佢講述咗故事發生2070年，失明廠工遊己任走出宿舍，單憑聲音就了解到災後嘅小島一片破敗嘅故事。
超音鼠 3D Blast

超音鼠 3D Blast（英文：Sonic 3D Blast），係世嘉1996年出嘅一隻遊戲，用咗等軸測遊戲圖像。
就係

《就係》係香港歌手胡蓓蔚嘅第3張唱片，喺1997年推出。
列治普斯納

列治普斯納（英文：Lech Poznań）係波蘭波茲南一間職業足球球會，依家踢緊波蘭甲組足球聯賽。
正碟17首

《正碟17首》 係正東唱片喺1998年推出嘅雜錦碟。
陳紫萱

陳紫萱（Summer Chan，1996年11月18號—），係香港女演員，2021年出道，而家係宏寰文化傳播旗下藝人，個樣被指似台灣歌手范曉萱。

簡歷
陳紫萱讀16歲就已經有演出舞台劇嘅經驗，不過中學畢業後未有即刻報考香港演藝學院，而係走去讀科學課程，期間亦有參與唔少劇場演出，到2020年先至報考演藝學院兼獲取錄，不過咁啱遇到有經理人公司想簽佢做電影演員，最終佢讀咗好短時間就決定退學，同經理人公司簽約，主力拍電影。
熱愛演出嘅紫萱由2013年開始接觸舞台劇，隨後參演青劇團嘅製作，喺14年擔任風移劇團《講女•港愛》女主角，其後陸續加入Teens Theatre出演《姨媽姑姐創世紀》以及黑盒劇場《謫仙》，2016年憑《我阿媽有病》於香港電台話劇比賽奪得最佳女演員獎。​​其他參演作品包括Amen Theatre《愛情部隊鍋》、思定劇社《香江歲月情》以及其他短片及微電影拍攝。2021年成為宏寰文化傳播旗下藝人後，同年擔任吳浩康《十倍速》MV女主角，同年11月，由盧瀚霆 (Anson Lo @MIRROR)、李靜儀 (Heidi) 同蘇皓兒 (Chloe)等人演出電影《假冒女團》正式上映，票房接近$800萬，成為2021年港產片票房十大。2022年亦參演香港電台單元劇《牆上兩點豉油漬》飾演癌症病人並大受好評。​​​​
已拍攝完嘅電影包括有由古天樂同林家棟主演嘅《惡行之外》；古天樂、宣萱、姜皓文主演嘅《一線生機》；由任達華、吳卓羲同張建聲等人演出嘅《源生罪》；及由盧瀚霆（Anson Lo @MIRROR）、姜大衛、朱栢康同吳肇軒等人演出嘅懸疑片《釀魂》。​
盤凱琪

盤凱琪（葡文：Pun Hoi Kei；花名：Kath (Pun)／卡夫；性別：女）畢業於澳門旅遊學院，做過微辣文化嘅銷售總監（渠亦多次喺該公司嘅影片當中客串演出；煮詞人可能（曾經）係渠嘅男朋友。[未記出處或冇根據]），做亙盈立證券嘅商業發展經理。卡夫於其舊同學兼舊同事劉靜儀自殺後忽然備受關注；原因係有人經連登討論區傍油管頻道“KTSmagic”等聲討渠，稱其造謠抹黑阿晶，並且成功恁將加蔥傍多姐變成其敵人，甚至可能係引起針對阿晶之集體職場欺凌嘅元兇；爾尐指控至今未被證實。
巴特農神殿

巴特農神殿（古希臘文：Παρθενών，拉丁字母轉寫：Parthenṓn；現代希臘文：Παρθενώνας）係古希臘嘅文化遺產，為咗供奉智慧女神雅典娜而起。神殿坐西向東，用 46 條大理石支柱環繞住，每條支柱重大約 4,500 千克。巴特農神採用咗當時革命性嘅設計，支柱唔係垂直嘅，頂部直徑比中央部分細少少，地台拱拱地。古希臘人喺設計時考慮到人眼嘅錯覺。巴特農神殿而家只剩番小型建築物同埋部分已殘缺嘅支柱。雅典娜係希臘人（尤其係雅典人）最崇拜嘅女神，雅典城亦係以佢命名嘅，係佢嘅專有城市。巴特農神殿入面聽講以前有一座高12.2米嘅象牙黃金雅典娜女神像。

其他資料
巴特農神殿大約喺公元前447年開始建造，花咗10年時間完成。神殿係由建築師伊赫天諾斯（Ἰκτῖνος）同卡列古拉鐵斯（Καλλικράτης）一齊設計，由主要嘅雕塑家菲迪亞斯（Φειδίας）提供協助；
用彭泰利山（Πεντέλη）嘅大理石建成，耗用咗大約13400嚿；
神殿嘅設計完全無絕對嘅直線，令人感覺到佢係一個有機實機；
神殿高19.5米（64呎），長70米（230呎），由46條多立克柱式嘅列柱支撐住；
「巴特農」嘅意思解做「處女地」（源自古希臘文「παρθένος」，意思係「少女」或「處女」），係供奉女神雅典娜嘅神殿；
栩栩如生嘅雅典娜女神雕像高12.2米（42呎），由雕塑家菲迪亞斯花咗大約9年時間雕成，一共用咗千幾公斤嘅黃金嚟建成呢個用黃金同象牙做材料嘅神像；
雅典娜神像最先係由希臘暴君拉哈雷斯（Λαχάρης）整爛嘅，佢剝咗神像表黃金片，用嚟賞賜佢嘅軍隊。之後到公元5年，雕像俾拜占庭人運咗去君士坦丁堡，之後相信喺十字軍交戰期間被摧毀；
支撐巴特農神殿嘅列柱中帶雕刻嘅中楣，係最先描述平民百姓同眾天神之間關係嘅雕刻品，充分咁反映出希臘人對民主原則上嘅熱愛同信念。
哈哈哈新年喜戲

《哈哈哈新年喜戲》（Ha Ha Ha Happy New Year）係2025年上畫嘅馬來西亞同香港合拍電影，由吳培吉執導，姜皓文、宣萱、李璨琛、陳靜、林盛斌主演。呢套係2025年馬來西亞其中一套賀歲片，而喺香港就未有同其他賀歲港產片正面交鋒，要等到年初九先至正式公映，之前只安排小量優先場。
銀座

銀座（日文羅馬字：Ginza）係日本東京都中央區嘅商業區同購物區。
新宿

新宿（日文：新宿／しんじゅく Shinjuku */?），日本東京一地，圍繞新宿站嘅地方，同澀谷、池袋，並為東京三大副都心。大部分地方歸東京都新宿區管。其名稱來昔日甲州街道下宿場町「內藤新宿（日文：内藤新宿）」（内藤新宿／ないとうしんじゅく Naitō Shinjuku）。
新宿最初係東京市郊，昭和年間先至成為東京市區一部分。關東大地震反而係發展契機。隨住新宿站擴充，客量提升，佢同丸之內、日本橋等山手線東側商圈，並列為東京中心商務區。時至今日，新宿站西口西新宿，係日本少有摩天大樓集中地，聚集無數企業總部，政府機關，東京都廳舍就喺處。另一方面，位於新宿站東口新宿二丁目，同大阪的堂山町，並列為日本最大同志村，而歌舞伎町，日本少數大型紅燈區之一。
添曲

添曲，北話譯提姆·庫克（英文：Tim Cook，全名Timothy Donald Cook，1960年11月1號—），係美國生意人，而家係蘋果公司嘅CEO。1998年3月加入蘋果公司，主要負責公司日常運作同管理。2011年8月24號喬布斯辭職嗰日，佢陞做行政總裁。
添曲係男同性戀，响2014年10月30號出櫃。
新宿站

新宿站（粵拼：san1 suk1 zaam6，日文：新宿駅）係喺日本東京都新宿區嘅一個火車站。佢係全世界最繁忙嘅車站，2018年每日大概有3,590,000個乘客。
東京站

東京站（日文：東京駅〔東京驛〕／とうきょうえき Tōkyō eki */?）係東日本旅客鐵道（JR東日本）、東海旅客鐵道（JR東海）同東京地下鐵嘅其中一個鐵路車站。
賴君蕊

賴君蕊（英文：Lai Kwan Yui Lilian，1991年5月23號—）曾係香港無綫電視嘅新聞從業員，2017年4月加入無綫電視，離職前做緊無綫新聞台高級主播，而家做緊Now新聞高級主播。

簡歷
賴君蕊原名賴展宏，因原名太過男性化，入行後改咗名。佢以前讀聖公會置富始南小學（2004年畢業）同埋南區中文中學新會商會陳白沙紀念中學，2008年中五畢業後入讀耀中社區書院，2011年入讀香港樹仁大學新聞及傳播學系，曾於海洋公園任職及休學一年去澳洲體驗工作假期。
2017年10月，賴君蕊同梁凱寧一齊取代辭咗工嘅陳嘉倩主持無綫新聞台嘅《睇新聞講英文》。
2025年，賴君蕊轉投Now新聞任高級主播。
郭志華

郭志華，香港親中派政治人物兼商界人士，任職恒暉建築有限公司。

選舉經歷
喺2021年9月，佢當選成為香港特别行政區選舉委員會中小企業界委員。之後佢喺李家超無提政綱嘅情況下，有份提名李家超參與2022年香港行政長官選舉。
金偉明

金偉明，香港親中派教育界人士，香港STEM教育倡議者。
佢曾經支持親中派「治港新政」嘅一啲以青少年為對象嘅活動。
王胤淘

王胤淘，香港親中派人士，中華電力企業及社區關係區域關係經理(九龍及西貢)。
李文偉

李文偉，香港親中派政治人，曾經參與2023年香港區議會選舉。
郭培僑

郭培僑(Billy Kwok)，香港親中派政治人物。

政治立場
佢政治立場係親中派，曾經以『黒暴』形容香港反送中運動，又支持北京未經諮詢或香港人同意，強行訂立嘅《港版國安法》。佢亦曾經以黃大仙區耆樂警訊名義為輔警嘅畢業禮做檢閱官。
林位供

林位供，香港親中派人士。《大灣區報》外聯部常務副主任。

政治立場
佢嘅政治立場係親中派，喺2016年曾經有份聯署支持香港政府剝奪4名民主派立法會議員嘅資格。
陳志豪

陳志豪（英語：Chan Chi Ho, Victor），親中派新民黨社區主任政治人，親中派網媒時聞香港主理人。中學畢業。

政治立場
佢政治立場係親中派，曾經支持排除民主派人士嘅所謂愛國者治港。佢又支持大幅度削減直選議席嘅所謂「完善選舉制度」，又話預期政治爭議將會減少。

選舉經歷
佢曾經出戰2019年區議會選舉西貢區議會德明選區，但因為親中派漠視民意，堅持修訂逃犯條例，選情大受影響。最後佢輸咗畀民主派嘅鄭仲文。
2023年12月，喺政府大幅度削減直選議席同排除民主派參選嘅2023年香港區議會選舉，陳志豪曾經以新民黨、公民力量名義參選地區直選（將軍澳北），喺選舉委員會委員壟斷選舉提名權，互相提名都唔當係利害衝突，加上大幅度削減直選議席嘅選舉制度下，終於以10952低票數當選將軍澳北區議員。

涉及中共發放假新聞系統
美國獨立社交平台研究公司Graphika喺2021年2月發表報告，指出有數以百萬計嘅虛假社交平台帳戶有組織同有系統咁幫中共唱好，呢啲戶口，2019年起集中攻擊香港反送中運動，去到2020年武漢肺炎疫情爆發後，呢啲網軍又將重點改為幫中國講好話，同時抵毀美國喺武漢肺炎期間嘅抗疫工作。報告點名提到，包括陳志豪在內嘅多名親中派人士、網媒港人講地，仲有中國外交部發言人趙立堅、多位中國駐外大使等，有份參與散播垃圾假資訊（spamouflage）。報告又話，有關活動有幕後組織同資金支持。
王賜豪

王賜豪，SBS，BBS，JP，廣東東莞人，香港親政府陣營（商界親中派）政治人、生意人、耳鼻喉科醫生、慈善家（九龍樂善堂前主席），係同珍醫油王托賴家族第三代成員。

政治立場
佢係香港親中派一員，主張香港人北上發展，又支持北京未經諮詢或香港人同意，強行訂立嘅《港版國安法》。
武漢肺炎香港疫情期間，佢曾經參與聯署謹向內地援港醫療隊致敬。

選舉及提名經歷
喺2016年，佢成為香港特别行政區選舉委員會進出口界委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會進出口界委員。之後佢喺李家超無提政綱嘅情況下，有份提名李家超參與2022年香港行政長官選舉。

屋企人
老頭王仲銘，媽咪王張少鳳。
梁麟

梁麟，BBS，MH，香港建制派（工商界親中派）政治人、生意人（龍昌集團老細），亦係香港立法會議員梁毓偉嘅老頭。

政治立場
佢嘅政治立場係親中派，支持北京未經諮詢或香港人同意，強行訂立嘅《港版國安法》，又主張香港人北上發展，同埋堅決支持貫徹落實所謂嘅「愛國者治港」。

選舉經歷
喺2021年9月，佢成為香港特别行政區選舉委員會同鄉社團委員。
陳少平

陳少平，香港親中派人士兼金融界人士，自2022年10月5號被委任為財資市場公會行政總裁。
陳少平喺中銀香港做咗13年，直到今年年初退休，退休前佢係總經理兼投資主管。佢之前喺花旗銀行香港做咗大約24年，擔任過資本同貨幣市場部主管、財資風險交易部主管等職位。
陳少平之前係財資市場公會嘅理事會成員，仲係市場準則委員會主席；另外佢亦曾經係香港總商會嘅金融同財資服務委員會成員，亦曾出任證監會嘅產品諮詢委員會成員，而家佢係證監會嘅槓桿式外匯交易仲裁委員會副主席。
楊英瀚

楊英瀚，香港親中派政治人，曾經參與2023年香港區議會選舉。
朱煥釗

朱煥釗，香港親中派政治人，畢業於中共中央統戰部轄下嘅暨南大學，曾經參與2023年香港區議會選舉並當選區議員。
梁昊佳

梁昊佳，香港親中派政治人，曾經參與2023年香港區議會選舉。
劉德榮

劉德榮，香港親中派政治人，曾經參與2023年香港區議會選舉。
夏劍琨

夏劍琨，香港親中派政治人，曾經參與2023年香港區議會選舉。
莫熹雯

莫熹雯，香港親中派政治人。
喺政府大幅度削減直選議席同排除民主派參選，選舉委員會委員可以互相提名都唔當係利害衝突嘅制度下嘅2023年香港區議會選舉，莫熹雯曾經以民建聯名義參選地區委員會界別（沙田），攞到169票，成功當選。

家庭
佢阿爸係莫錦貴。
余敏

余敏係香港親中派政治人物兼商界人士，觀塘區議員。

政治立場
佢係香港親中派人士，曾經參與活動推廣學習貫徹三中全會。佢支持並透過關愛隊宣傳北京未經諮詢或香港人同意，強行訂立嘅《港版國安法》。
2015年，佢曾經支持基於831決定，大幅度限制行政長官候選人資格資格嘅普選方案。

選舉經歷
喺2021年9月，佢當選成為香港特别行政區選舉委員會中小企業界委員。
蔡惠誠

蔡惠誠，香港親中派政治人。
2023年12月，喺政府大幅度削減直選議席同排除民主派參選嘅2023年香港區議會選舉，選舉委員會委員壟斷選舉提名權，互相提名都唔當係利害衝突嘅選舉制度下，蔡惠誠以10453票當選沙田北區議員。